Kwarantina f'lukanda bi ħlas minimu ta' €1,400 għal min jiġi f'pajjiżna mhux imlaqqam Wara l-avviżi legali li nħarġu lbieraħ, l-Awtorità Maltija għat-Turiżmu qalet li kull min jiġi Malta mingħajr ċertifikat ta' tilqim, għandu jkun suġġett għal kwarantina obbligatorja f'lukanda u għandu jħallas minimu ta' € 1,400 kull kamra. Għadu mhux konfermata jekk din tapplikax għall-Maltin. L-Avviż Legali li nħareġ ilbieraħ jgħid li kull persuna li tasal f'Malta mingħajr ċertifikat tal-vaċċin trid tagħmel kwarantina. L-Avviż Legali jeżenta lil kull persuna li ma tistax tieħu t-tilqima minħabba raġunijiet mediċi u kull persuna bejn l-etajiet ta' ħames snin u 11-il sena, iż-żewġ etajiet inklużi. Dawn m'għandhomx il-ħtieġa li jagħmlu kwarantina mal-wasla tagħhom f'Malta minn kwalunkwe wieħed mill-pajjiżi elenkati kemm-li darba mal-wasla tagħhom f'Malta jkunu f'pussess ta' riżultat negattiv tal-PCR li sar mhux aktar minn 72 siegħa qabel il-wasla f'Malta.